聽鵲寄家人
作者：曾鞏
朝代：宋

paragraphs: 鵲聲喳喳寧有知，家人聽鵲占歸期。
物情固不等人事，爾意自驚思別離。
秋花粲粲正可愛，黄菊芙蓉開滿枝。
春楓千樹變顔色，遠水靜照紅霞衣。
梧桐楊柳豈知數，沙步露冷銀床欹。
新黄暗綠各自媚，爛漫未減春風時。
誰言秋物不可賞，人意自移隨盛衰。
山田正冷酒味美，禾黍半收鷄雁肥。
霜梨野栗處處有，雪蜜薦口清香隨。
鄉園物物可想見，我意祇隨魂夢飛。
家人未用占鵲語，應到歸時春亦歸。